Document ID: 31999R2537

Padomes Regula (EK) Nr. 2537/1999
(1999. gada 29. novembris),
ar kuru groza Regulas (EEK) Nr. 2861/93, (EK) Nr. 2199/94, (EK) Nr. 663/96 un (EK) Nr. 1821/98 par galīgo antidempinga maksājumu uzlikšanu dažu Japānas, Taivānas, Ķīnas Tautas Republikas, Honkongas, Korejas Republikas, Malaizijas, Meksikas, Amerikas Savienoto Valstu un Indonēzijas izcelsmes magnētisko disku (3,5 collu mikrodisku) importam un Regulu (EK) Nr. 1335/1999, ar ko atkārtoti uzliek galīgo antidempinga maksājumu par tādu dažu magnētisko disku (3,5 collu mikrodisku) importu, kuru izcelsme ir Indonēzijā un kurus ražo un eksportam uz Kopienu pārdod PT Betadiskindo Binatama
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes Regulu (EK) Nr. 384/96 (1995. gada 22. decembris) par aizsardzību pret importu par dempinga cenām no valstīm, kas nav Eiropas Kopienas dalībvalstis [1], un jo īpaši tās 11. panta 3. punktu,
ņemot vērā Komisijas priekšlikumu, kas iesniegts pēc apspriešanās ar Padomdevēju komiteju,
tā kā:
(A) IZVĒRTĒŠANAS LŪGUMS
(1) No Sony Corporation un Fuji Photo Film Co. Ltd, kas abas atrodas Japānā (turpmāk tekstā attiecīgi "Sony" un "Fuji Film") tika saņemts lūgums veikt starpposma pārskatu Regulai (EEK) Nr. 2861/93 [2], ar kuru Padome uzlika galīgos antidempinga maksājumus dažu magnētisko disku (3,5 collu mikrodisku) importam ar izcelsmi, inter alia, Japānā.
(2) Šajā lūgumā, ievērojot Regulas (EK) Nr. 384/96 11. panta 3. punktu, tika apgalvots, ka notikušas izmaiņas apstākļos attiecībā uz attiecīgā ražojuma definīciju konkrētajā procesā, lai attaisnotu pārskatīšanas uzsākšanu. Saskaņā ar lūgumu nevar uzskatīt, ka parastie 3,5 collu mikrodiski ar 1,44 megabaitu ietilpību un jaunās paaudzes 3,5 collu mikrodiski ar 200 megabaitu ietilpību veido vienu un to pašu produktu, un tādēļ tie ir jāizslēdz no antidempinga pasākumu darbības jomas.
(3) Tā kā lūgumā bija iekļauti pietiekami prima facie pierādījumi, Komisija nolēma uzsākt Regulas (EEK) Nr. 2861/93 starpposma pārskatu [3]. Vienlaicīgi Komisija uzskatīja, ka tās pārbaudei ir jāaptver visi pārējie esošie pasākumi, kas uzlikti tam pašam ražojumam, un attiecīgi nolēma paplašināt pārskatu, attiecinot to arī uz pasākumiem, kuri piemērojami importam ar izcelsmi Honkongā, Korejas Republikā, Malaizijā, Meksikā, Amerikas Savienotajās Valstīs un Indonēzijā.
(4) Šis starpposma pārskats aprobežojās ar ražojuma jomas noskaidrošanu, uz ko attiecas regulas, ar kurām uzlikti pasākumi.
(B) ESOŠIE PASĀKUMI
(5) Pašreiz spēkā esošie pasākumi ir galīgie antidempinga maksājumi ad valorem maksājumu veidā, kas uzlikti dažiem magnētiskajiem diskiem (3,5 collu mikrodiskiem) ar šādām regulām:
- Regula (EK) Nr. 2861/93, ar ko piemēro galīgo antidempinga maksājumu par dažu Japānas, Taivānas un Ķīnas Tautas Republikas izcelsmes magnētisko disku (3,5 collu mikrodisku) importu,
- Regula (EK) Nr. 2199/94 [4], ar ko piemēro galīgo antidempinga maksājumu par dažu Honkongas un Korejas Republikas izcelsmes magnētisko disku (3,5 collu mikrodisku) importu,
- Regula (EK) Nr. 663/96 [5], ar ko piemēro galīgo antidempinga maksājumu par dažu Malaizijas, Meksikas un Amerikas Savienoto Valstu izcelsmes magnētisko disku (3,5 collu mikrodisku) importu,
- Regula (EK) Nr. 1821/98 [6], ar ko piemēro galīgo antidempinga maksājumu par dažu Indonēzijas izcelsmes magnētisko disku (3,5 collu mikrodisku) importu,
- Regula (EK) Nr. 1335/1999, ar ko atkārtoti uzliek galīgo antidempinga maksājumu par tādu dažu magnētisko disku (3,5 collu mikrodisku) importu, kuru izcelsme ir Indonēzijā un kurus ražo un eksportam uz Kopienu pārdod PT Betadiskindo Binatama [7] (ko pieņēma saistībā ar šo uzņēmumu veikta jaunpienācēja pārskata rezultātā);
(C) PROCESS
(6) Komisija deva iespēju ieinteresētajām pusēm izteikt savu viedokli rakstiski un lūgt uzklausīšanu.
(7) Kopienas ražošanas nozare, kuru pārstāvēja Eiropas Diskešu ražotāju komiteja (Diskma) to ražotāju vārdā, kuru kopējais 3,5 collu mikrodisku produkcijas apjoms veido lielāko daļu šo mikrodisku Kopienas produkcijas, darīja zināmu savu viedokli rakstiski.
(8) Pārskata pieprasītāji (Sony un Fuji Film) vēlējās, lai tos uzklausa, un viņu prasību apmierināja. Vēl viens lielas ietilpības mikrodisku ražotājs Japānā, Hitachi Maxell Ltd (turpmāk tekstā Hitachi Maxell), arī iesniedza prasību par tā izgatavotā ražojuma izslēgšanu no pasākumu darbības jomas.
(9) Viens Amerikas ražotājs eksportētājs, Imation Europe BV (turpmāk tekstā "Imation"), kurš iebilda pret ražojumu izslēgšanu no antidempinga pasākumu darbības jomas, vēlējās, lai to uzklausa, un viņu prasību apmierināja.
(10) Iesniegumus saņēma arī no Honkongas Ekonomikas un tirdzniecības biroja (eksportētājvalsts iestāde) un Memtek Europe Ltd, kas pieder Hanny Group uzņēmumu grupai, kura ir uzņēmums, kurš atrodas Honkongā un veic ražošanu Ķīnas Tautas Republikā (še turpmāk "Hanny").
(D) ATTIECĪGAIS RAŽOJUMS UN LĪDZĪGS RAŽOJUMS
(11) Ražojums, uz ko attiecas visas regulas, ir konkrēti magnētiskie diski (3,5 collu mikrodiski), kurus izmanto, lai ierakstītu un saglabātu kodētu digitālu informāciju, uz ko attiecas KN kods ex85232090.
Izmeklēšanas gaitā, kā rezultātā pieņēma pasākumus pret Japānu, Taivānu un Ķīnas Tautas Republiku, izskatīja jautājumu par to, vai antidempinga pasākumi jāpiemēro arī lielākas ietilpības 3,5 collu mikrodiskiem. Kā minēts 9. apsvērumā Komisijas Regulā (EEK) Nr. 920/93 [8], ar ko ievieš pagaidu pasākumus, viens Japānas ražotājs pieprasīja, ka 3,5 collu mikrodiski ar četru megabaitu ietilpību un vairāk ir jāizslēdz no procesa darbības jomas, taču šo pieprasījumu noraidīja, pamatojoties uz to, ka Regulas (EEK) Nr. 920/93 pieņemšanas laikā:
- neraugoties uz dažām iespējamām atšķirībām tehnoloģijā, ko izmanto četru megabaitu un lielākas ietilpības 3,5 collu mikrodisku un pārējo 3,5 collu mikrodisku ražošanā, to galvenās fiziskās īpašības un lietojums bija tāds pats, un
- visi 3,5 collu mikrodiski bija lielā mērā savstarpēji aizvietojami.
Tā rezultātā visus 3,5 collu mikrodiskus neatkarīgi no to ietilpības uzskatīja par vienu ražojumu, uz kuru attiecināmi spēkā esošie maksājumi.
Šos secinājumus Padome apstiprināja Regulā (EEK) Nr. 2861/93;
(E) ARGUMENTI, KAS IESNIEGTI RAŽOJUMU IZSLĒGŠANAI NO ESOŠO PASĀKUMU DARBĪBAS JOMAS
1. Sony, Fuji Film un Hitachi Maxell iesniegums
(12) Sony un Fuji Film iesniedza pierādījumus, ka 3,5 collu mikrodiski ar 200 megabaitu ietilpību, kas pazīstami kā HiFD, ir izstrādāti kopuzņēmumā. Saskaņā ar abu uzņēmumu teikto, HiFD ir jāizslēdz no pasākumu darbības jomas, pamatojoties uz to, ka to fizikālās īpašības un galīgā izmantošana tik izteikti atšķiras no 3,5 collu mikrodiskiem, uz kuriem attiecas izmeklēšana, ka tos nevar uzskatīt par vienu ražojumu ar pārējiem 3,5 collu mikrodiskiem.
(13) Līdzīgi Hitachi Maxell sniedza pierādījumus, ka ir izstrādāti arī 3,5 collu mikrodiski ar 120 megabaitu ietilpību, kas pazīstami kā "Superdisk LS-120". Saskaņā ar uzņēmuma apgalvojumiem Superdisk LS-120 arī ir jāizslēdz no pasākumu darbības jomas to pašu iemeslu dēļ kā HiFD.
Fiziskās īpašības
(14) Saskaņā ar šo uzņēmumu apgalvojumiem HiFD un Superdisks LS-120 mikrodiskiem, kuriem vienlaicīgi ir parasto 3,5 collu mikrodisku forma, ir šādas īpašības:
i) celiņu blīvumi un kodēšanas sistēmas: tiem ir attiecīgi 200 MB vai 120 MB ietilpība, kas ir 130 vai 83 reižu lielāka nekā parastajam 3,5 collu mikrodiskam. Šo lielāko ietilpību panāk, pastiprinot celiņa blīvumu un lineāro ierakstīšanas blīvumu kopā ar efektīvākām datu kodēšanas sistēmām;
ii) sekošanas tehnoloģija: tiem ir attiecīgi 3450 vai 2490 celiņi vienā collā (TPI), salīdzinot ar 135 TPI parastajiem 3,5 collu mikrodiskiem. Šo lielāko blīvumu panāk, izmantojot magnetosektoru servosekošanas tehnoloģiju (HiFD gadījumā) vai optiski nepārtrauktās servosekošanas tehnoloģiju (Superdisk LS-120 gadījumā), lai nolasītu no mikrodiskiem vai ierakstītu tajos, tādējādi automātiski vadot lasītāja galviņu - magnētiski vai optiski - uz mērķa celiņu. Parasto 3,5 collu mikrodisku gadījumā dziņa galviņas stāvokli nosaka mehāniski. Līdz ar to HiFD un Superdisk LS-120 diskdziņa bloki arī izmanto pilnīgi jauna veida magnētiskās galviņas, salīdzinot ar parastajiem 3,5 collu mikrodiskiem;
iii) daļiņu nesēji: tiem ir lielāka magnētiskā koercivitāte un plānāks magnētiskais slānis nekā parastajiem 3,5 collu mikrodiskiem;
iv) savietojamība: tos nevar nolasīt ar parastu 3,5 collu mikrodisku dzini. Tiem ir identifikācijas un atpazīšanas bedrītes, kādu nav parastajiem mikrodiskiem, un tos var pilnā ietilpībā izmantot, tikai ievietojot attiecīgi HiFD vai Superdisk LS-120 diskdziņa blokā. Tomēr gan HiFD, gan Superdisk LS-120 diskdziņu bloki ir atpakaļejoši savietojami ar parastajiem 3,5 collu mikrodiskiem, jo ar tiem var nolasīt no parastajiem mikrodiskiem un ierakstīt tajos. Tomēr parastie 3,5 collu mikrodiski neiegūst HiFD vai Superdisk LS-120 ietilpību, kad uz tiem raksta attiecīgi ar HiFD vai Superdisk LS-120 diskdziņa bloku;
v) datu nosūtīšana: Tos var griezt dziņos ar ātrumu attiecīgi 3600 apgr./min. vai 720 apgr./min., savukārt parastā 3,5 collu mikrodiska ātrums ir 300 apgr./min. Tas nodrošina datu pārraides ātrumu attiecīgi 3600 vai 680 kilobaiti sekundē, salīdzinot ar parasto 3,5 collu mikrodisku ātrumu 60 kilobaiti sekundē.
Lietojums
(15) Attiecīgie uzņēmumi apgalvoja, ka HiFD un Superdisk LS-120 lietojums būtiski atšķiras no parasto 3,5 collu mikrodisku izmantošanas. Tos parasti izmanto lielāku datņu uzglabāšanai, piemēram, tādu, kas radītas ar audio, video, grafisko un multivides programmām, kam nepieciešama lielāka ietilpība un lielāks datu pārraides ātrums, ko nodrošina abi lielas ietilpības 3,5 collu mikrodiski. Šī izmantošana ievērojami pārsniedz parasto 3,5 collu mikrodisku iespējas, ko parasti izmanto mazākām darba datnēm un kas tādēļ nav savietojami ar HiFD vai Superdisk LS-120.
Cenu noteikšana
(16) Saskaņā ar uzņēmumu, kas iesniedza pieteikumu, apgalvojumiem, fizikālo īpašību atšķirības starp HiFD un Superdisk LS-120, no vienas puses, un parastajiem 3,5 collu mikrodiskiem, no otras puses, ir atspoguļotas to atbilstošajās ražošanas izmaksās un mazumtirdzniecības cenās. Atšķirības starp 3,5 collu mikrodiskiem un HiFD vai Superdisk LS-120 pasvītro cenu atšķirības, kas pastāv to starpā. Patiešām, šī atšķirība ir tāda, ka 3,5 collu mikrodisku un HiFD vai Superdisk LS-120 starpā konkurence praktiski nepastāv.
2. Citi iesniegumi
(17) Iesniegumus saņēma no Honkongas Ekonomikas un tirdzniecības biroja un no Hanny, kas, lai gan ražo 3,5 collu mikrodiskus, nav lielākas ietilpības 3,5 collu mikrodisku ražotājs. Abos iesniegumos bija apgalvots, ka lielākas ietilpības 3,5 collu mikrodiski nav parastiem 3,5 collu mikrodiskiem līdzīgi ražojumi un tādēļ ir jāizslēdz.
(F) ARGUMENTI, KAS IESNIEGTI RAŽOJUMU IZSLĒGŠANAI NO ESOŠO PASĀKUMU DARBĪBAS JOMAS - IMATION IESNIEGUMS
(18) Iesniegumu saņēma arī no Imation, kas ir meitasuzņēmums Amerikas uzņēmumam, kurš Amerikas Savienotajās Valstīs ražo Superdisks LS-120 pārdošanai Kopienas tirgū. Imation sadarbojās iepriekšējā izmeklēšanā, kā rezultātā uzlika antidempinga maksājumus importam no Amerikas Savienotajām Valstīm, un kam ir nulles antidempinga maksājuma likme, kas raksturīga uzņēmumam.
1. Fiziskās īpašības
(19) Saskaņā ar Imation apgalvojumiem atmiņas ietilpības, dizaina un nolasīšanas/rakstīšanas procesa tehnoloģijas atšķirības nav šķērslis, lai ražojumi piederētu vienai un tai pašai attiecīgā ražojuma kategorijai, ciktāl nav ievērojamu atšķirību pamatīpašībās un tehnoloģijā. Tiek apgalvots, ka gan HiFD, gan Superdisk LS-120 ir tādas pašas fizikālās, tehniskās un/vai ķīmiskās pamatīpašības, kā parastajiem 3,5 collu mikrodiskiem.
(20) Šajā iesniegumā bija plašas atsauces uz dinamiskās brīvpieejas atmiņas iekārtu (D-RAM) regulām (Komisijas 1990. gada 23. janvāra Regula (EEK) Nr. 165/90, ar ko uzliek pagaidu antidempinga maksājumu Japānas izcelsmes D-RAM importam [9] un Padomes 1990. gada 23. jūlija Regula (EEK) Nr. 2112/90, ar ko uzliek galīgu antidempinga maksājumu Japānas izcelsmes D-RAM importam [10]. Šajā gadījumā Kopiena izteica viedokli, ka dažādu blīvumu un procesu D-RAM līdzīgās īpašības atsver to atšķirības atmiņas ietilpības, dizaina un procesa tehnoloģijas ziņā.
(21) Imation apgalvoja, ka pēdējos 25 gados trīs galvenās atmiņas pastiprināšanas tehnoloģijas (daļiņu nesēji, celiņu blīvumi un kodēšanas sistēmas) ir palikušas nemainīgas.
Attiecībā uz daļiņu nesējiem, tiek apgalvots, ka daudzie un nepārtrauktie uzlabojumi, kas ir veikti mikrodiskiem atmiņas un ātruma ziņā, ir balstīti uz nepārtrauktiem magnētisko daļiņu divu galveno elementu, lieluma un formas, kā arī magnētiskā slāņa biezuma uzlabojumiem.
Celiņu biezumi ir uzlaboti, izmantojot servosekošanas tehnoloģijas.
Datu kodēšanas metodes ir uzlabotas, izmantojot labākas kodēšanas sistēmas.
Apgalvoja, ka lielas ietilpības mikrodisku attīstība ir veca parādība līdz ar iepriekšējiem mēģinājumiem radīt šādus 3,5 collu mikrodiskus. Izmantotā pamata tehnoloģija, proti, datu saglabāšana uz magnētiskā nesēja, ir palikusi nemainīga gan parastajiem 3,5 collu mikrodiskiem, gan lielas ietilpības mikrodiskiem. Lielums, izmēri, dizains, arhitektūra un funkcija parastajiem 3,5 collu mikrodiskiem un lielas ietilpības mikrodiskiem bija identiskas. Tika arī apgalvots, ka HiFD izmantotā servosekošanas tehnoloģija nozarē ir bijusi pieejama vairākus gadus.
Tālāk apgalvoja, ka atšķirības konstrukcijā un izskatā nav svarīgas; un ka dažādas atpazīšanas bedrītes lielākas ietilpības 3,5 collu mikrodiskiem ir tikai to konstrukcijas funkcionāls aspekts. Tas, ka HiFD un Superdisk LS-120 dziņi ir atgriezeniski savietojami ar parastajiem 3,5 collu mikrodiskiem, un tos var izmantot, lai nolasītu no tiem vai uz tiem rakstītu, ir uzskatāms par stingru norādi, ka ražojumi, neraugoties uz tehnoloģijas uzlabojumiem, ievērojami neatšķiras pēc pamata tehnoloģijas un lietojuma;
2. Lietojums
(22) Attiecībā uz lietojumu, Imation apgalvoja, ka lielas ietilpības 3,5 collu mikrodiskus pamatā izmanto, lai uzglabātu datus pārnēsājamā nesējā, - tāpat kā parastos 3,5 collu mikrodiskus. Imation apstrīdēja viedokli, ka gala lietojums ir atšķirīgs. Noraidīja arī Sony un Fuji Film apgalvojumu, ka fizisko īpašību atšķirības HiFD un parasto 3,5 collu mikrodisku starpā atspoguļojas to atbilstīgajās ražošanas un mazumtirdzniecības cenās. Saskaņā ar Imation apgalvojumu mazumtirdzniecības cena par megabaitu HiFD un 3,5 collu mikrodiskiem ir gandrīz attiecībā viens pret vienu.
(G) KOPIENAS RAŽOŠANAS NOZARES STĀVOKLIS
(23) Kopienas ražošanas nozare, ko pārstāv Diskma, neražo nedz HiFD, nedz Superdisk LS-120 un ir norādījusi, ka tā neiebilst pret šo ražojumu izslēgšanu no galīgā antidempinga regulām, kas minētas 5. apsvērumā, ciktāl Kopienas muitas iestādes tos abus atšķir no parastajiem 3,5 collu mikrodiskiem un ciktāl šī izslēgšana nepieļauj izvairīšanos no spēkā esošajiem maksājumiem.
(H) IZMEKLĒŠANAS SECINĀJUMI
1. Ražojumu atšķirības
Fiziskās īpašības
(24) Kā jau paskaidrots iepriekš, HiFD un Superdisk LS-120 ietilpība un celiņu biezums vairākkārt pārsniedz attiecīgās parasto 3,5 collu mikrodisku īpašības. Magnētiskie slāņi ir plānāki, ar lielāku koercivitāti nekā parastajiem 3,5 collu mikrodiskiem. Jaunās kodēšanas sistēmas, kā arī diskdziņu bloku tehnoloģiskā attīstība HiFD un Superdisk LS-120 ļauj datu pārraides ātrumam 11 līdz 16 reižu pārsniegt parasto 3,5 collu mikrodisku datu pārraides ātrumu.
(25) Turklāt diskdziņu bloki, kas nepieciešami, lai nolasītu no šiem lielākas ietilpības 3,5 collu mikrodiskiem vai rakstītu uz tiem, ievērojami atšķiras no parasto 3,5 collu mikrodisku dziņiem. Diskdziņu bloki parastajiem 3,5 collu mikrodiskiem nav savietojami ar jaunajiem lielākas ietilpības mikrodiskiem. Ir taisnība, ka lielākas ietilpības dziņi ir veidoti tā, lai būtu atgriezeniski savietojami ar parastajiem 3,5 collu mikrodiskiem. Tomēr šīs atgriezeniskās savietojamības pamatā pilnībā ir dziņa tehnoloģija un nevis pašu mikrodisku fiziskās īpašības. Šo atgriezenisko savietojamību panāk ar divfunkciju galviņām, no kurām viena ir paredzēta nolasīšanai no lielākas ietilpības mikrodiskiem un rakstīšanai uz tiem, un otra - nolasīšanai no parastajiem 3,5 collu mikrodiskiem un rakstīšanai uz tiem. Tādēļ ir atspēkots Imation apgalvojums, ka lielākas ietilpības mikrodisku dziņu atgriezeniska savietojamība ir papildu pierādījums tam, ka abi mikrodisku veidi ir viens ražojums; lielākas ietilpības mikrodisku dziņa galviņas komponents pats par sevi nav atgriezeniski savietojams.
(26) Visbeidzot, izmeklēšanā ir atklājies, ka pašreiz nav pieejami 3,5 collu mikrodiski, kuri būtu jāierindo kategorijā starp parastajiem 3,5 collu mikrodiskiem un HiFD un Superdisk LS-120.
Lietojums
(27) Ir atzīts, ka pašā pamata līmenī visu veidu 3,5 collu mikrodiskus izmanto elektronisko datu ierakstīšanai, lai gan HiFD un Superdisk LS-120 var izmantot arī, lai uzglabātu elektroniskās datnes ar daudz lielāku ietilpību nekā parastajiem mikrodiskiem. Tādēļ uzskata, ka jautājums par parasto 3,5 collu mikrodisku un HiFD un Superdisk LS-120 lietojumu pats par sevi nav pietiekams, lai secinātu, ka parastie 3,5 collu mikrodiski un HiFD un Superdisk LS-120 ir viens ražojums.
2. Secinājums
(28) Izmeklēšanā ir atklājies, ka starp parastajiem 3,5 collu mikrodiskiem un lielas ietilpības mikrodiskiem pastāv skaidrs nošķīrums fizisko un tehnisko īpašību ziņā. Pārskata lūgumā minētais ražojums ir liels solis uz priekšu tehnoloģijā no mikrodiskiem, uz ko attiecās iepriekšējās izmeklēšanas. Lielākas ietilpības mikrodisku fiziskās īpašības, kā arī to izmantošanai nepieciešamā tehnoloģija ir tāda, kas nošķir tos no parastajiem 3,5 collu mikrodiskiem kā atsevišķu ražojumu. To, ka jaunie lielākas ietilpības mikrodiski izskatās līdzīgi parastajiem 3,5 collu mikrodiskiem, neuzskata par pietiekamu iemeslu, lai paturētu lielākas ietilpības mikrodiskus pārskatīšanai paredzēto regulu darbības jomā.
(29) Ņemot vērā iepriekš minēto, Padome uzskata, ka ir attaisnojama HiFD un Superdisk LS-120 izslēgšana no pārskatāmo regulu uzlikto pasākumu darbības jomas.
(30) Tādēļ Padome secina, ka visi 3,5 collu mikrodiski ar 120 MB un lielāku ietilpību un kuriem ir izmantota vai nu HiFD magnetosektoru servosekošanas tehnoloģija, vai arī Superdisk LS-120 optiski nepārtrauktās servosekošanas tehnoloģija, ir jāizslēdz no minētajās regulās paredzēto antidempinga pasākumu darbības jomas no paziņojuma par šīs pārskatīšanas uzsākšanu publicēšanas datuma, proti, 1998. gada 17. decembra. Ieinteresētās puses, tostarp Kopienas ražošanas nozare, tika informētas par šiem secinājumiem. Pēc informācijas saņemšanas par iepriekš minētajiem faktiem un secinājumiem Imation pārstāvji iesniedza turpmāku rakstisku protestu par HiFD un Superdisk LS-120 izslēgšanu no pārskatāmajās regulās noteikto pasākumu darbības jomas. Tomēr netika sniegta informācija vai argumenti, kas varētu pārbaudes gadījumā likt Padomei atcelt iepriekš minētos secinājumus.
(31) No attiecīgo antidempinga pasākumu darbības jomas izslēgto 3,5 collu mikrodisku importētāji var iesniegt attiecīgajai muitas iestādei pieprasījumus atmaksāt antidempinga maksājumus, kas izdarīti no 1998. gada 17. decembra līdz šīs regulas spēkā stāšanās dienai,
IR PIEŅĒMUSI ŠO REGULU.
1. pants
Regulas (EEK) Nr. 2861/93 1. panta 1. punktu aizstāj ar šādu punktu:
"1. Ar šo piemēro galīgo antidempinga maksājumu par tādu Japānas, Taivānas un Ķīnas Tautas Republikas izcelsmes 3,5 collu mikrodisku ar KN kodu ex85232090 (Taric kods85232090*40) importu, ko izmanto kodētas ciparu datorinformācijas ierakstīšanai un glabāšanai, izņemot 3,5 collu mikrodiskus ar 120 MB vai lielāku ietilpību, kas ražoti pēc optiski nepārtrauktās servosekošanas tehnoloģijas vai magnetosektoru servosekošanas tehnoloģijas."
2. pants
Regulas (EK) Nr. 2199/94 1. panta 1. punktu aizstāj ar šādu punktu:
"1. Ar šo piemēro galīgo antidempinga maksājumu par tādu Honkongas un Korejas Republikas izcelsmes 3,5 collu mikrodisku ar KN kodu ex85232090 (Taric kods 85232090*40) importu, ko izmanto kodētas ciparu datorinformācijas ierakstīšanai un glabāšanai, izņemot 3,5 collu mikrodiskus ar 120 MB vai lielāku ietilpību, kas ražoti pēc optiski nepārtrauktās servosekošanas tehnoloģijas vai magnetosektoru servosekošanas tehnoloģijas."
3. pants
Regulas (EK) Nr. 663/96 1. panta 1. punktu aizstāj ar šādu punktu:
"1. Ar šo piemēro galīgo antidempinga maksājumu par tādu Malaizijas, Meksikas un Amerikas Savienoto Valstu izcelsmes 3,5 collu mikrodisku ar KN kodu ex85232090 (Taric kods 85232090*40) importu, ko izmanto kodētas ciparu datorinformācijas ierakstīšanai un glabāšanai, izņemot 3,5 collu mikrodiskus ar 120 MB vai lielāku ietilpību, kas ražoti pēc optiski nepārtrauktās servosekošanas tehnoloģijas vai magnetosektoru servosekošanas tehnoloģijas."
4. pants
Regulas (EK) Nr. 1821/98 1. panta 1. punktu aizstāj ar šādu punktu:
"1. Ar šo piemēro galīgo antidempinga maksājumu par tādu Indonēzijas izcelsmes 3,5 collu mikrodisku ar KN kodu ex85232090 (Taric kods 85232090*40) importu, ko izmanto kodētas ciparu datorinformācijas ierakstīšanai un glabāšanai, izņemot 3,5 collu mikrodiskus ar 120 MB vai lielāku ietilpību, kas ražoti pēc optiski nepārtrauktās servosekošanas tehnoloģijas vai magnetosektoru servosekošanas tehnoloģijas."
5. pants
Regulas (EK) Nr. 1335/1999 1. panta 1. punktu aizstāj ar šādu punktu:
"1. Ar šo piemēro galīgo antidempinga maksājumu par tādu Indonēzijas izcelsmes 3,5 collu mikrodisku, kurus ražo un eksportam uz Kopienu pārdod PT Betadiskindo Binatama, ar KN koduex85232090 (TARICkods 85232090*40) importu, ko izmanto kodētas ciparu datorinformācijas ierakstīšanai un glabāšanai, izņemot 3,5 collu mikrodiskus ar 120 MB vai lielāku ietilpību, kas ražoti pēc optiski nepārtrauktās servosekošanas tehnoloģijas vai magnetosektoru servosekošanas tehnoloģijas."
6. pants
Šī regula stājas spēkā dienā, kad to publicē Eiropas Kopienu Oficiālajā Vēstnesī.
To piemēro no 1998. gada 17. decembra.
Regula uzliek saistības kopumā un ir tieši piemērojama visās dalībvalstīs.
Briselē, 1999. gada 29. novembrī

Labels: 12
3
4
18